DA Den Europæiske Unions Tidende CE 78/114

(2004/C 78 E/0116)

SKRIFTLIG FORESPØRGSEL E-2450/03

af Marco Cappato (NI) til Kommissionen

(23. juli 2003)

Om: Salernos handelskammers overtrædelse af lovgivningen om tidsbegrænset ansættelse

I Italien reguleres indgåelse af kontrakter om tidsbegrænset ansættelse af lovdekret nr. 368 af 6. september 2001 (gennemførelse af direktiv 1999/70/EF (1)). Salernos handelskammer, som er et offentligt organ under tilsyn af det italienske ministerium for produktionsvirksomhed i henhold til artikel 4.41 1993/580, har nu i over 10 år annonceret efter ansøgninger om etårige »studielegater«.

Det kunne hævdes, at denne legatordning ganske enkelt er et led i undergrundsøkonomien, da »legatmodtagerne« pålægges at arbejde 36 timer om ugen uden nogen social sikring (det samme timeantal, som i henhold til de nationale kollektive aftaler er fastlagt for ansatte ved handelskammeret) og udføre nøjagtig det samme arbejde som almindelige ansatte og hjælpeansatte (med undtagelse af eventuelt forsknings- og studiearbejde).

I år forelagde de 10 »legatmodtagere« dette spørgsmål ved anbefalet skrivelse af 5. april 2003 for Salernos arbejdstilsyn, som udgør en integreret del af det italienske ministerium for arbejde og socialpolitik. Tre måneder senere har dette organ endnu ikke aflagt rapport om resultaterne af eventuelle undersøgelser, det måtte have igangsat vedrørende indeværende år eller tidligere år.

I EF-traktatens artikel 136 står følgende: »Fællesskabet og medlemsstaterne, der er opmærksomme på de grundlæggende arbejdsmarkedsmæssige og sociale rettigheder, som bl.a. er fastlagt i den europæiske socialpagt undertegnet i Torino den 18. oktober 1961 og fællesskabspagten af 1989 om arbejdstagernes grundlæggende arbejdsmarkedsmæssige og sociale rettigheder, har som mål at fremme beskæftigelsen, en forbedring af leve- og arbejdsvilkårene for herigennem at muliggøre en udjævning af disse vilkår på et stadigt stigende niveau, en passende social beskyttelse, dialogen på arbejdsmarkedet …«.

I EF-traktatens artikel 211 står følgende: »Kommissionen skal drage omsorg for gennemførelsen af de i denne traktat indeholdte bestemmelser«.

På baggrund af ovenstående bedes Kommissionen besvare følgende spørgsmål:

Hvilke initiativer vil Kommissionen tage for at få Italien til at tage skridt til at opspore og straffe eventuelt misbrug, der måtte være blevet begået af Salernos handelskammer?

Hvilke andre initiativer vil den tage for at sikre, at de organer, der har til opgave at føre tilsyn med eventuelle overtrædelser af arbejdsretten i sager, der omfatter de offentlige myndigheder selv, er upartiske?

Hvilke initiativer vil Kommissionen endelig tage for at sikre sig, at det ikke er praksis, at de offentlige myndigheder bruger »studielegater« til at omgå lovgivningen om kontrakter om tidsbegrænset ansættelse?

Svar afgivet på Kommissionens vegne af Anna Diamantopoulou

(14. august 2003)

Det ærede medlem henviser til Rådets direktiv 1999/70/EF af 28. juni 1999 om rammeaftalen vedrørende tidsbegrænset ansættelse, der er indgået af EFS, UNICE og CEEP (2).

Med hensyn til ansættelsesvilkårene for arbejdstagere med tidsbegrænset ansættelse i forhold til fastansatte medarbejdere fastlægger direktivet et princip om ikke-diskrimination. Direktivet omfatter ikke en definition af »arbejdstager«, men henviser til national lovgivning, kollektive overenskomster eller praksis i den enkelte medlemsstat. Medlemsstaterne kan desuden beslutte, at direktivet ikke finder anvendelse i forbindelse med erhvervsmæssig grunduddannelse og lærlingeuddannelse, ansættelseskontrakter eller ansættelsesforhold, der er indgået i forbindelse med særlige offentlige eller offentligt støttede programmer med henblik på uddannelse, integration og omskoling.

Hvis legatmodtagerne mener, at de skal betragtes som arbejdstagere i henhold til italiensk lovgivning eller praksis, skal de indbringe sagen for en kompetent italiensk myndighed.

(1) EFT L 175 af 10.7.1999, s. 43.

(2) EFT L 175 af 10.7.1999.